《和张景纯初置馆中》
宋代·刘敞

张也湖海士，心与迹并真。语默或不常，时以为狂人。

蹉跎太仓史，奔走京华尘。颇如丧家狗，累累敝精神。

虽游公卿间，望绝要路津。感激自上书，生当致青云。

天光回日月，圣泽熙阳春。禁林给笔札，中府紬典坟。

群玉连帝居，东壁临北辰。飞腾怪清切，寓直怀珍群。

慷慨气益遒，咏歌思逾新。昔贤稽古力，利禄不足云。

登瀛以为荣，襆被宁厌频。君乃鸾凤姿，方当极逢辰。

岂若杨执戟，白头专校文。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。